የአንበጣ መንጋ የከፋ ጉዳት እንዳያስከትል የመከላከል ሥራ እየተካሄደ መሆኑን ክልሉ አስታወቀ
አዲስ አበባ፡- የአንበጣ መንጋ በሰብል ላይ የከፋ ጉዳት እንዳያስከትል ከወዲሁ አስፈላጊውን ዝግጅት እያደረገ እና የመከላከል ስራ እየተካሄደ መሆኑን የጋምቤላ ክልል አስታውቋል፡፡ 
የክልሉ እርሻና ተፈጥሮ ሀብት ቢሮ ሃላፊ ዶከተር ሉ ኦቡፕ ከአዲስ ዘመን ጋር በነበራቸው ቆይታ እንደገለፁት፤ የአንበጣ መንጋው በግንቦት ወር መጀመሪያ በዲማ ወረዳ የተከሰተ ሲሆን በመቀጠልም በመዥንግ ዞን ላይ በሁለት ቀን ልዩነት ተከስቷል፡፡ 
ሃላፊው በአሁኑ ወቅት መንጋው በመዠንግ ዞን ከፍተኛ ስጋት እየሆነ መምጣቱን ጠቅሰው፤ በዲማ ወረዳ የተከሰተው የአንበጣ መንጋ ግን ገበሬው ድምፅ በማስማት ከቦታው እንዲሽ መደረጉን ገልፀዋል፡፡ 
በመዠንግ ዞን መንጋው መጠነኛ ጉዳት በሰብል ላይ አድርሶ የነበረ መሆኑንም የገለፁት ሃላፊው፤ በቀጣይም በዚሁ ዞንና በሌሎች አካባቢዎች ላይ በመዛመት የከፋ ጉዳት እንዳያደርስ ለመከላከል የክልሉ እርሻና ተፈጥሮ ሀብት ቢሮ ከፌዴራል ግብርና ሚኒስቴር ጋር በመሆን ዝግጅት እያደረገ እንደሚገኝ ጠቁመዋል፡፡ 
የአንበጣ መንጋ በሶስት የአርሶ አደርና በአንድ ሞዴል አርሶ አደር የበቆሎ ማሳዎች ላይ ጉዳት ያደረሰ መሆኑን የገለፁት ሃላፊው፤ የአንበጣ መንጋው በሌሎች አካባቢዎች ላይ ተጨማሪ ጉዳት እንዳይስከትል ለመከላከል በዞንና በወረዳ ደረጃዎች ባሉ የቢሮው መዋቅር ለአርሶ አደሮች ግንዛቤ እንዲፈጠር መልእክት መተላለፉን አስታውቀዋል:: 
መንጋውን በክልል አቅም ብቻ መቆጣጠር የማይቻል በመሆኑ መልእክቱን ለፌዴራል ግብርና ሚኒስቴር በማስተላለፍ አስፈላጊውን ድጋፍ እንዲያደርጉ ውይይቶች መደረጋቸውንም ሃላፊው አመልክተዋል፡፡ 
ይህንንም ተከትሎ በፌዴራል ግብርና ሚኒስቴር በኩል የአንበጣውን መንጋ በአውሮፕላንና በሂሊኮፕተር ለመከላከል የሚያስችሉ ስራዎች መጀመራቸውን ተናግረዋል፡፡ 
የአንበጣ መንጋው በተከሰተባቸው ዲማ ወረዳና እና መዠንግ ዞን በአካባቢው ያሉ ባለሙያዎች ለአርሶ አደሮች ድጋፍ እያደረጉ እንደሚገኙና አንበጣው በተከሰተባቸው ቦታዎች ላይ ጥናት በማድረግ የፌዴራል ግብርና ሚኒስቴር ባለሙያዎችም በተመሳሳይ የቴክኒክ፣ የሎጀስቲክ፣ የበጀትና የመኪና ድጋፎችን እንዲያደርግ ጥያቄ መቅረቡንም ሃላፊው ገልፀዋል፡፡ 
በተመሳሳይ ባለሙያዎቹ የአንበጣ መንጋው በተከሰተባቸው ቦታዎች ላይ በመውረድ የግንዛቤ ማስጨበጫ ስራዎችን እንዲሰሩ መወሰኑንና ከፍተኛ አመራሩም ከክልሉ ፕሬዚዳንትና ምክትል ፕሬዚዳንት ጋር በመሆን ወደ ስፍራዎቹ በመሄድ ጉብኝት የሚያደርጉበት ሁኔታም እንዳለ ጠቁመዋል፡፡ 
ከግብርና ባለሙያዎች ጋር በተደረገ ንግግር በአሁኑ ወቅት የአንበጣው መንጋ በተበታተነ መልኩ እየተንቀሳቀሰ እንደሚገኝና ዋናው መንጋ ገና ያለተከሰተ እንደሆነ የተረጋገጠ መሆኑንም ሃላፊው አያይዘው የጠቀሱ ሲሆን፤ በቀጣይ ዋናው የአንበጣ መንጋ ተከስቶ ከዚህ የበለጠ ጉዳት በሰብል ላይ እንዳያስከትል በክልሉ በኩል አስፈላጊው ዝግጅት እየተደገ እንደሚገኝም ጠቁመዋል፡፡ 
በዋናነትም በተለይ በአሁኑ ወቅት አንበጣው የሚከሰትባቸው ቦታዎች ተለይተው ከቀበሌ አስከ ዞን ድረስ የተጠናከረ የኮሙዩኒኬሽን ሥርዓት እንዲኖር እና ሲከሰትም በቶሎ ስራዎችን ለመስራት አስፈላጊው ዝግጅት ሁሉ መደረጉንም አመልክተዋል፡፡አዲስ ዘመን ግንቦት 11/2012